«Белэмыкъуэ»
«Печатный двор» ООО-м иджы дыдэ къыщыдэкIащ Курп Ищхъэрэ (Къаншууей) къуажэм щыщ, Налшык къалэм щыпсэу КIэрашэ Михаил «Белэмыкъуэ» зыфIища и япэ тхылъыр.
Лэжьыгъэм абы къыщиIуэтэжащ къыщыхъуа хьэб-лэм, и нэгу щIэкIахэм, зыхуэза цIыху хьэлэмэтхэм ятеухуа гукъэкIыжхэр. «Белэмыкъуэр» урысыбзэрэ адыгэбзэкIэ зэхэгъэуващ, IыхьиплIу гуэшащ икIи рассказ жыпхъэм итщ. Шэч хэмылъу, абы утемызашэу нэхъ еджэгъуафIэ ар ещI. ЕплIанэ Iыхьэр сурэтхэм хухихащ, ар тыгъэфI яхуэхъуну къыщIэкIынщ КIэрашэ лъэпкъми тхылъым зи хъыбар щиIуатэхэми.
«Белэмыкъуэр» зи IэдакъэщIэкI КIэрашэ Михаил Iэна- тIэ зэмылIэужьыгъуэхэм Iуту илъэс 45-кIэ медицинэм щылэжьащ. Ар Тэрч къалэм пIалъэ къызыхэкI мыхъуну дэIэпыкъуныгъэ псынщIэм, Налшык къалэм санавиацэмкIэ дохутыру щытащ, зэман зэхуэмыдэхэм Къэзан, Тэрч, Налшык къалэхэм анестезиолог-реаниматолог лэжьыгъэр щрихьэкIащ, иужькIэ Ереванрэ Налшыкрэ психиатр-наркологыу щылэжьащ. КIэрашэр КъБР-м и наркологие диспансерым наркологиемкIэ, гипербароческэ оксигенацэмкIэ и къудамэхэм я унафэщIу щытащ. КIэрашэм мы тхылъым я гугъу щещI дохутыр къыдэлэжьахэми.
Михаилрэ и щхьэгъусэ Заремэрэ (Багъэтырхэ япхъущ) къуитI зэдапIащ, иджы я къуэрылъхухэр я гуфIэгъуэщ. ТекIуэныгъэ Иныр къэралым щыщагъэлъапIэ махуэшхуэм зи ныбжьыр илъэс 70 ирикъу КIэрашэ Михаил дохъуэхъу и тхылъыщIэмкIи Накъыгъэм и 9 махуэшхуэмкIи. ДызэрыщыгъуазэмкIэ, КIэрашэм и мурадщ я лъэпкъым и тхыдэм теухуа тхылъ къыдигъэкIыну. Ар къехъулIэну, узыншагъэ иIэну ди гуапэщ.
КЪАНЩАУЭ Мэлычыпхъу.
